ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

(*Πολιτική Aίτηση Αρ. 166/2023*)

*(i-Justice)*

19 Δεκεμβρίου, 2023

[ΙΩΑΝΝΙΔΗΣ, Δ]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964 ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Μ. Κ. ΕΚ ΛΑΡΝΑΚΑΣ ΔΙΑ ΤΗΝ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ ΦΥΣΕΩΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡ. 17/10/23, ΠΟΥ ΕΞΕΔΟΘΗ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΑΡΝΑΚΑΣ, ΣΤΗ ΒΑΣΗ ΤΗΣ ΕΝΟΡΚΗΣ ΔΗΛΩΣΗΣ ΤΗΣ ΑΣΤ. 3761, Λ. ΑΝΔΡΟΝΙΚΟΥ, ΓΙΑ ΕΡΕΥΝΑ ΤΗΣ ΟΙΚΙΑΣ ΤΟΥ ΑΙΤΗΤΗ ΣΤΗ ΛΑΡΝΑΚΑ, ΔΥΝΑΜΕΙ ΤΩΝ ΑΡΘΡΩΝ 27 ΚΑΙ 28 ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ (ΚΕΦ. 155) ΚΑΙ ΤΟΥ ΑΡΘΡΟΥ 29(3) ΤΟΥ ΠΕΡΙ ΝΑΡΚΩΤΙΚΩΝ ΦΑΡΜΑΚΩΝ ΚΑΙ ΨΥΧΟΤΡΟΠΩΝ ΟΥΣΙΩΝ ΝΟΜΟΥ (Ν. 29/77)

\_\_\_\_\_\_\_\_\_\_\_\_\_\_\_\_\_

*Ανδρέας Χρίστου με Νικόλαο Ζένιου και Μιχάλη Καζάκο, για Α. Χρίστου & Συνεργάτες Δ.Ε.Π.Ε.,* για τον Αιτητή.

*Λουκάς Κάρνος, Δικηγόρος της Δημοκρατίας Α΄,* για τον Γενικό Εισαγγελέα της Δημοκρατίας.

**\_\_\_\_\_\_\_\_\_\_\_\_\_\_\_\_\_**

**Α Π Ο Φ Α Σ Η**

**ΙΩΑΝΝΙΔΗΣ, Δ.**:- Είχα δώσει, με απόφαση ημερ. 23.11.2023, στο πλαίσιο της Πολ. Αίτησης Αρ. 155/2023, άδεια στον αιτητή να καταχωρίσει Αίτηση διά κλήσεως για έκδοση Προνομιακού Εντάλματος Certiorari, για ακύρωση του εντάλματος έρευνας που εξεδόθη από κατώτερο Δικαστήριο στις 17.10.2023, και αφορούσε στην οικία του. Παραθέτω το σχετικό απόσπασμα από την πιο πάνω απόφαση, από το οποίο φαίνονται και οι λόγοι για τους οποίους είχε δοθεί η άδεια.

*«… Προς υποστήριξη του αιτήματος, είχαν τεθεί ενόρκως ενώπιον του κατώτερου Δικαστηρίου, και τα ακόλουθα:*

*«Συγκεκριμένα, στις 17/09/23 και 19/09/23 λήφθηκαν δύο ανεξάρτητες πληροφορίες στην Υ.ΚΑ.Ν από αξιόπιστους πληροφοριοδότες οι οποίοι συνεργάστηκαν και στο παρελθόν με την υπηρεσία με θετικά αποτελέσματα, οι οποίες αναφέρουν ότι οι ύποπτοι έχουν στην κατοχή τους σημεία εντός της κατοικίας τους, καθώς και σε συγκεκριμένα σημεία στην αυλή της οικίας τους, που τους επισκέπτονται στην κατοικία τους ή που τα συναντά ο Μ. Κ. σε διάφορα σημεία στην επαρχία Λάρνακας. Για τον πιο πάνω σκοπό ο ύποπτος χρησιμοποιεί τα αυτοκίνητα με αριθμούς εγγραφής [ ] μάρκας Mitsubishi διπλοκάμπινο, [ ] μάρκας Mercedes καθώς και μια μοτοσυκλέτα μεγάλου κυβισμού χωρίς αριθμούς εγγραφής. Περαιτέρω εξηγήσεις για την ασφάλεια των πληροφοριοδοτών μπορούν να δοθούν εμπιστευτικά στα Δικαστήρια.*

*Η πιο πάνω πληροφορία έχει διερευνηθεί και φαίνεται να είναι θετική αφού και οι δύο ύποπτοι σε πολλές περιπτώσεις θεάθηκαν να προβαίνουν σε πολύ ύποπτες κινήσεις και να έχουν δοσοληψίες με διάφορα πρόσωπα που τους επισκέπτονται στην οικία τους.»*

[…]

*Το βασικό παράπονο του αιτητή είναι ότι «… από το σώμα του Όρκου δεν έχει διαφανεί η πηγή της γνώσης των πληροφοριοδοτών …., Υπογραμμίζεται πως σύμφωνα με τα όσα προκύπτουν οι περί ων ο λόγος πληροφοριοδότες δεν ήταν αυτόπτες μάρτυρες ώστε να μην είναι αναγκαία η οποιαδήποτε άλλη διευκρίνιση (βλ.* ***Αναφορικά με την Αίτηση του χχχ Θεοφάνους, Πολ. Αίτ. 22/2022, ημ. 05/04/22****).»*

*Πράγματι, στον Όρκο που χρησιμοποιήθηκε για την έκδοση του εντάλματος, δεν φαίνεται να αποκαλύπτεται η πηγή γνώσης των πληροφοριοδοτών. Δεν χρειάζεται όμως να επεκταθώ. Θα αρκεστώ να παραπέμψω στην* ***Αναφορικά με την αίτηση του******A. D. S., από τη Μεγάλη Βρετανία, Πολ. Έφ. Αρ. 340/2021, ημερ. 6.7.2023****, όπου εξετάστηκαν και αποφασίστηκαν παρόμοια θέματα.*

*Στο στάδιο αυτό, το Ανώτατο Δικαστήριο δεν υπεισέρχεται στην ουσία, ούτε και εξετάζει την υπόθεση σε βάθος. Καταλήγω ότι υπάρχει συζητήσιμο θέμα σε σχέση με το κατά πόσο, στη βάση του συγκεκριμένου μαρτυρικού υλικού π*ου είχε τεθεί ενώπιον του κατώτερου Δικαστηρίου και με δεδομένο ότι δεν φαίνεται να είχε αποκαλυφθεί η πηγή γνώσης των πληροφοριοδοτών, αυτό θα μπορούσε να είχε ικανοποιηθεί ότι *«στην πιο πάνω κατοικία και στον προαύλιο της χώρο αποκρύπτονται ελεγχόμενα φάρμακα».*

Η αίτηση διά κλήσεως καταχωρίστηκε, ως οι οδηγίες του Δικαστηρίου και επεδόθη στον Γενικό Εισαγγελέα. Ο ευπαίδευτος συνήγορος που εμφανίστηκε εκ μέρους του, δήλωσε πως δεν θα υποστήριζε την απόφαση του κατώτερου Δικαστηρίου. Όπως χαρακτηριστικά ανέφερε: *«Έχω μελετήσει τα δεδομένα της περίπτωσης και οφείλω να σας πω ότι δεν υπάρχει πρόθεση να υποστηρίξουμε τη νομιμότητα του συγκεκριμένου εντάλματος, γι΄ αυτό και δεν έχει καταχωριθεί ένσταση».*

Επικροτώ την πιο πάνω στάση του, και καταλήγω πως η πιο πάνω ουσιώδης παράλειψη της Αστυνομίας να αποκαλύψει την όποια πηγή γνώσης των πληροφοριοδοτών, συνηγορεί υπέρ της ακύρωσης του εκδοθέντος εντάλματος έρευνας, το οποίο και ακυρώνεται.

Επιδικάζονται υπέρ του επιτυχόντος αιτητή τα έξοδα της διαδικασίας, όπως αυτά θα υπολογισθούν από τον Πρωτοκολλητή και εγκριθούν από το Δικαστήριο, εκτός εάν αυτά συμφωνηθούν.

 Ι. ΙΩΑΝΝΙΔΗΣ, Δ.

*/ΣΓεωργίου*